寄左與言
作者：許景衡
朝代：宋

paragraphs: 我公厭紛華，早歲謝羈束。
卜居山水間，山水長在目。
巉巉吹臺高，灔灔横塘渌。
興來即杖屨，往往混樵牧。
别來二三載，猨鶴悵幽獨。
歸心日揺揺，夢繞湖山曲。
兒曹真罪人，志養非所欲。
留連州縣間，折腰食斗粟。
世途苦多礙，公心亦煩蹙。
眷言慰公者，蕭散惟林麓。
謝屐齒已蠟，陶巾酒初漉。
結束山家具，提攜倩童僕。
遥知入山去，野飯久不肉。
相見石橋側，觸眼驚寒瀑。
殷勤清浄供，煮茗媚乾竺。
琖底亦薄相，聊以眩聾俗。
桃谿仙洞府，流水花䎘䎘。
二子去已久，蟠桃知幾熟。
弔古一慨然，新詩定相屬。
英英太沖後，壑壑崐山玉。
千言揮灑頃，紙上龍蛇伏。
聯鑣得所適，山路忘重複。
我亦箇中人，簿領方驅逐。
遥望白雲飛，此心尤躑躅。
羡子好心事，愧我祇眠餗。
人生行樂耳，險澀戒川陸。
千金不垂堂，萬里虞脱軸。
歡罷念歸旋，無貪華頂宿。